31992L0069
L 383/113
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 92/69/ЕИО НА КОМИСИЯТА
от 31 юли 1992 година
относно седемнадесетото адаптиране към техническия прогрес на Директива 67/548/ЕИО на Съвета за сближаването на законовите, подзаконовите и административните разпоредби относно класификацията, опаковането и етикетирането на опасни вещества
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 67/548/ЕИО на Съвета от 27 юни 1967 г. за сближаването на законовите, подзаконовите и административните разпоредби относно класификацията, опаковането и етикетирането на опасни вещества (1); последно изменена с Директива 92/32/ЕИО (2), и по-специално членове 28 и 29 от нея,
като има предвид, че член 3, параграф 1 от Директива 67/548/ЕИО и член 3 от Директива 88/379/ЕИО на Съвета от 7 юни 1988 г. за сближаването на законовите, подзаконовите и административните разпоредби относно класификацията, опаковането и етикетирането на опасни вещества (3), последно изменена с Директива 90/492/ЕИО на Комисията (4), предвиждат физико-химичните свойства, токсичността и екотоксичността на веществата и препаратите да се определят съгласно методите, посочени в приложение V към Директива 67/548/ЕИО;
като има предвид, че текстът на приложение V към Директива 67/548/ЕИО се публикува в момента в две части, които респективно са приложението към Директива 84/449/ЕИО на Комисията (5) и приложението към Директива 88/302/ЕИО на Комисията (6);
като има предвид, че с оглед отчитане на техническото развитие е необходимо да се преразгледат изпитвателните методи, които фигурират в приложението към Директива 84/449/ЕИО на Комисията;
като има предвид, че с оглед отчитане на техническото развитие е необходимо да се преразгледа изпитвателният метод за тест за инхибиране на водорасли, който понастоящем фигурира в приложение към Директива 88/302/ЕИО на Комисията и поради това този изпитвателен метод трябва да се прехвърли в приложението към Директива 84/449/ЕИО;
като има предвид, че е уместно да се намали до минимум броят на животните, използвани за експериментални цели, в съответствие с Директива 86/609/ЕИО на Съвета за сближаването на законовите, подзаконовите и административните разпоредби на държавите-членки относно защитата на животните, използвани за експериментални цели (7);
като има предвид, че разпоредбите на настоящата директива са в съответствие със становището на Комитета по адаптиране към техническия прогрес на директивите относно премахване на техническите пречки пред търговията с опасни вещества и препарати,
ПРИЕ НАСТОЯЩАТА ДИРЕКТИВА:
Член 1
Приложението към Директива 84/449/ЕИО се заменя с приложението към настоящата директива.
Член 2
Тестовият метод за инхибиране на водорасли, описан в приложението към Директива 88/302/EИО, се заличава.
Член 3
Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива не по-късно от 30 октомври 1993 г. Държавите-членки незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване.
Процедурата на позоваване се определя от държавите-членки.
Член 4
Адресати на настоящата директива са държавите-членки.
Съставено в Брюксел на 31 юли 1992 година.